khistorydata/jeongjo-sjw-relations huggingface dataset:
정조 23년 · 목
承旨鄭尙愚啓言正言沈普永傳啓之際有誤讀之失事甚未安請推考從之○正言沈普永避嫌以爲以生疏之致傳啓之際誤讀字致被承宣請推之擧以此情踪何敢一刻晏然於臺次乎請命遞斥臣職批以勿辭亦勿退待○左議政沈煥之啓言正言沈普永傳啓與避嫌之際做錯甚多雖緣生疏不可無警請從重推考從之
정조 23년 · 강
慶尙監司申耆上疏辭職命還下送嚴飭察任
정조 23년 · 강
遞承旨閔台爀李庚運
정조 23년 · 강
遞戶曹參判李翊模以徐瀅修代之中批也
정조 23년 · 목
敎以總管中時帶實職人許遞回還副使徐瀅修戶曹參判除授牌招察任又敎曰戶曹參判徐瀅修解由勿拘
정조 23년 · 강
遞工曹判書李秉鼎
정조 23년 · 목
敎以未肅拜工曹判書許遞
정조 23년 · 강
遞副總管金達淳兪漢謨
정조 23년 · 목
敎以呈告總管許遞今日政差代
정조 23년 · 강
命輪對當次人受點後日次來待
정조 23년 · 목
政院以來二十一日輪對日次取稟有是命
정조 23년 · 목
前大提學洪良浩監司尹弼秉大司諫宋銓參議尹光普徐美修朴奎淳執義沈奎魯修撰尹命烈正言趙恒鎭李東冕姜浚欽牧使金履鎬李采府使林性運徐敎修判官金箕應趙章漢郡守尹守默梁垸金相儼縣監林淵浩金麟淳李觀城都事閔文洙正字李觀吾敍用前判官朴彬源正字趙璜鎭李弘源李鎭嵩典籍尹亨烈給牒前牧使曺命楫府使李身敬郡守宋欽書縣監金禮欽監察金商岳假注書李運恒李致祜守奉官李普儉閔德基減一等前水使具遠明僉使劉宗瑞李膺福萬戶姜基煥權管金載興部將李學賢萬戶安處謙敍用前水使柳心源尹光升部將權徑減一等○敎曰吏兵曹歲抄點下者依例捧傳旨
정조 23년 · 강
命敦寧都正李彦植陞資
정조 23년 · 목
敎曰宗親儀賓百官加資例爲親授而皆資窮矣判敦寧年來通用於宗親窠敦寧都正李彦植今政陞資下批事分付
정조 23년 · 강
命中官禹益興黃泰文百官加親授
정조 23년 · 강
汰兵曹佐郞韓致海守門將李枝雲
정조 23년 · 목
兵曹啓言闕門把守何等嚴重而日前丹鳳門有軍馬逸入之擧事之驚駭莫此爲甚請當該守門將李枝雲嚴棍汰去不飭之入直郞廳亦不可仍置請汰去允之敎以卿與入直堂上推考
정조 23년 · 강
命忠淸監司李泰永重推牙山縣監洪章輔拿處仍飭廟堂漕船戰船限內改造者毋得許題
정조 23년 · 목
戶曹啓言觀此忠淸監司李泰永啓本則以爲牙山貢津倉漕船三隻年前破傷尙未改造事前縣監閔百準時縣監洪章輔屢次論報而漕船之限前致傷奸弊多端改造一節未敢輕議矣又因該邑牒報發遣褊裨眼同本官詳細摘奸則吉字漕船壬子改造哉字漕船癸丑改造陋字漕船壬子改造連年漕運時逢風撞觸多所折傷竝無使用之路此外乎字也字兩隻船又多有破傷處不可用者五隻而五隻之中三隻最爲緊急改造勢不可已云貢津倉漕船原數爲十五隻而三隻權減之後只有十二隻中不可用者又是五隻則來頭漕政之窘束更無可論船體之致傷若是明的容載之隻數無以排比則目下事勢不得不及時改造上項三隻船改造一疑令該曹稟處船主沙工等嚴刑懲礪云近來諸道船弊罔有紀極大而有故敗臭載之奸情小而有撞觸致傷之不謹事之痛惡莫此爲甚今此三隻船之連三年毁敗云云尤可見船格輩情狀之綻露漕船之十年改造五年改槊卽是參酌事勢裁量久近定爲金石之典而所謂船直輩不有國法徒騁惡習利其改造之工費輒欲限內而興作其間爲弊何所不有設法之初蓋以防微之意別立限內未使用價徵出之法而不足折其奸萌故敗之患不謹之失前後相續甚至於今番牙山倉漕船事而極矣壬子癸丑新造之吉字哉字船皆稱毁傷於五年之內陋字船之致傷於七年之間者俱極駭愕設或有如干傷損之處要不出五年改槊限之內外則何至於全棄而必欲改造而後已者特不過圖其船材之濫斫糧資之沾漑而然當此松政極艱漕需罄竭之時有不可以該道臣狀請而看作循例之許施以啓無窮之奸竇三隻船改造一款今姑置之此等猾濫不畏法之類不可以該道臣之略加懲治有所寬恕各該船直等令該道更加嚴刑取服施以當律該縣監洪章輔則只聽船直輩之瞞告不有法典之年限兩隻船之致傷俱在改槊限之內一隻船之改槊才過一年則雖曰眞箇毁傷若能嚴飭修葺則豈至於等棄之境乎其在矯弊之道不可不嚴勘爲先拿問處之前縣監閔百準遞任旣久業已作故勿論該道臣李泰永亦不可無警從重推考該漕倉所捧穀物明年則幸因道內之豐登上納數爻稍優果難分排於所餘完固船自本道料量石數之多寡卽速報來於臣曹則臣曹亦卽往復舟橋司以湖西初運船中使之首先擇定下送俾趁漕運一體載來之地似合便宜蓋聞舟因船隻今年則增額爲六七隻雖於其中抽出三隻以運該倉之穀事勢無礙本倉旣有三船之未使用價及駕海應給之需以此推移足當京船賃用之價依此擧行之意請分付允之敎以限內漕船戰船之無得改造自有申嚴之筵飭則近聞廟堂或有許題處云此後除非出擧條或草記無敢闊狹之意言于廟堂載之謄錄卿曹亦爲另念無或違越
정조 23년 · 강
命承文提調洪良浩施以不敍之典書契製述官李晩中拿勘北咨製述官咸增文令該院論勘
정조 23년 · 목
禮曹啓言觀此東萊府使金觀柱狀啓則牛巖浦留泊日本國薩摩州漂倭等入送事書契中貴國之貴字書於平行者有違前例漂倭非馬島之倭則不由館所直泊牛巖亦是前例書契措語中來到本府館所云者未免爽實令該曹改撰下送云竝依狀請令承文院急速改撰別定禁軍齎持下送事分付而書契初不審愼致有改撰之擧事極駭然請當該製述官令該府拿問處之允之敎以北咨不審貽羞莫甚則南契錯書尤爲駭然當該製述官拿問嚴勘北咨製述官仍爲勿論該院事亦不成說旣有文任之更撰則比南契容有輕重付之該院勘罪草記而提擧施以不敍之典
정조 23년 · 강
命贈參判鄭順男與其兄奇男竝享事議大臣稟處
정조 23년 · 목
平安監司韓用龜狀啓以爲因鐵山幼學鄭忠祖上言贈參判鄭順男殉節事蹟有詳探狀聞之命矣知委鐵山府使之詳探以報矣該府使許溟牒呈以爲訪諸故老之傳聞且考邑誌之所載則戊午深河之役鄭奇男及其弟順男從左營將金應河至富車嶺兄弟力戰同時被執終不屈降竟至被害云故臣取考鐵山邑誌則以爲奇男之弟與其兄同赴深河役其兄就擒衝突賊陣斬數十級亦爲所擒同日被殺而肅廟丁亥贈兵曹參判命旌閭且考鄭亨大所納奇男事蹟冊子則有曰奇男之被執也順男馳突賊藪中卽以短兵搏擊亦爲賊所執罵賊不絶口虜酋歎曰義人也知其無可降之理遂竝害丙辰奇男配享於義烈祠時遣禮官致祭祭文中若曰鴻毛一擲乃弟同殉蓋鄭順男之與其兄奇男一時殉節事蹟故老之流傳冊子之所載明有可據鄭順男奇男竝享一款令該曹稟處○禮曹啓言贈參判鄭順男與其兄奇男同時殉節旣蒙朝家贈秩旌閭之典而道臣査啓又如是明白則竝享一款宜無異同請上裁敎以議于大臣稟處
정조 23년 · 강
命寧邊囚吳國佐姑放逃躱人李尙佐嚴飭跟捕仍命刑曹判書李義弼參判李益運參議李濟萬平安監司韓用龜竝推考檢官寧邊前府使林蓍喆熙川郡守金儀祥竝罷拿
정조 23년 · 목
平安監司韓用龜狀啓以爲因寧邊居宋召史上言寧邊府吳國佐獄事査啓事命下矣此獄出於前道臣閔鍾顯在任時而初檢官寧邊前府使林蓍喆覆檢官熙川郡守金儀祥檢驗後實因以被打內損致死懸錄正犯以國佐懸錄屍親李玄岳招辭以爲渠弟玄德竝作於吳國佐田而國佐欲爲奪農故渠弟偸耕自種矣一日抱胸來言曰吾被打於國佐田中肺肝墜落將至死境仍往渠家卽日殞命云正犯吳國佐招辭以爲玄德惰農不善耕作故欲爲奪農玄德多般施惡任自偸耕不得已許其往鋤矣一日聞玄德被打於田中至於死境云而渠旣不目見被打委折無以詳知云看證咸同伊招辭以爲李玄德以奪田事與吳國佐母宋召史爭詰之際宋召史之雇工李尙佐突入閊場奉打脅肋玄德以牛轡結項曰吾當必死云則尙佐挽轡欲解玄德仍爲仆地吳國佐來見鬪鬨之狀以大牛鞭四五次散打云矣今因査啓之命國佐及應問各人等捉致臣營以平壤庶尹趙厚鎭三登縣令李豊林殷山縣監尹益烈差定參査官眼同行査則今此獄事實因有疑眩之端正犯無端的之證所以宋召史鳴冤之擧出於經年之後矣皮肉相離按之有響實合於被打之症眼瞪口開耳下皮脫有似乎結項之狀而畢竟實因則以被打內損懸錄者恐未的確設令被打重而有內損之慮無冤錄諸條竝無以內損懸錄實因之法文而獨於酒食醉飽死條曰喫酒食醉飽致築踏內傷亦可致死其狀甚難明夫亦可云者疑之之辭也難明云者愼之之意也內損之不可硬定於此可見而今此李玄德之死旣無醉飽之事又無築踏之跡而以一二處外傷之痕斷以內損者誠未見其十分穩當苟使玄德眞有被打內損之明症犯手者不獨吳國佐一人而已玄德以牛轡自結其項抵死發惡之際李尙佐力挽牛轡一次足踢其脊背仍爲氣窒云爾則內損之由於打由於踢恐難的知以吳國佐斷以正犯驅之於償命之科者終欠審克之道同鋤四漢之招不無異同而吳國佐在田與否則或云自車村還或云國佐追到藉使國佐來鬪於起鬧之後不在於起鬧之前灼然可知則車金三漢之初不取招或涉疏忽以此之故査庭諸招一反前供同鋤四漢則藉口於檢官之威脅車金三漢則立證於國佐之出他果如諸人所供則國佐之經年受刑若有橫罹之冤而獄老生奸情僞難辨尙佐旣逃檢官且歸安知不諸證之招推諉於無憑之地而市恩於國佐之計哉尙佐未捉之前處以國佐擬議於傅生之論恐非重獄體之義國佐姑爲仍囚以待尙佐就捕以爲究竟之地請令該曹稟處尙佐連加嚴飭於各鎭營刻期跟捕實因及發問或有疏略處檢驗時杖搗與棍築旣發於各人之供則揆以法例伊時檢官不可置而不論覆檢官熙川郡守金儀祥爲先罷黜初檢官寧邊前府使林蓍喆今已遞任竝與儀祥罪狀請令該曹勘處○刑曹啓言此獄初覆檢屍帳中或曰頷頦下皮膜相離按之有響或曰後肋上浮高色微赤微堅被踢被打元無分別則致命痕損初未眞的乃以無形症沒把捉之被打內損四字懸錄實因旣失檢體參證人諸招內有曰吳國佐自車村來以鋤柄牛鞭散打其肩背有曰李尙佐力挽李玄德自縊之牛轡足踢其背背云則此獄肯綮惟在於國佐之來參鬪場與否尙佐之挽轡踢背虛實而國佐則以未參鬪場終始抵賴尙佐則以不在檢庭初不盤問而捉待之車金何不取招逃躱之尙佐何不致疑而只以見在之國佐硬定正犯其在獄體太欠審愼今此宋召史之爲子至情駕前呼籲容或無怪然其擊錚原淸國佐之結項致死車金之檢庭納招等說無非粧撰都是誣罔則眞有抱枉實未可知況參證諸人之忽於更査之日一變前招右袒國佐勒驅未捉之尙佐者老獄奸僞又不可測而殺獄體重成案尤難輕議則傅生與否初非可論但國佐一味加刑或致徑斃尙佐不卽譏捕終未究竟則或不無鴻罹之寬魚漏之歎國佐依道啓姑爲仍囚以待尙佐捉得更爲究覈後稟處檢驗時杖築棍搗等說更發於各人之招至登於道臣之啓則當該檢官違式不審之罪不可尋常處之初覆檢官竝令該府拿處至於檢吏疑亂獄情之狀更不究問宋女誣罔天聽之罪竝不擧論當該修啓道臣請推考敎以道臣問備檢官罷拿事竝依道狀曹啓施行項頸卽當下致命之處肋脊卽稍久乃死之處兩處緩急迥然不同旣曰項頸之皮膜相離又曰肋脊之赤堅以寸而不歸重於項頸專致意於肋脊捨却助縊之尙佐執他加毆之國佐抑何委折雖以看證諸人所指陳者言之皆以爲尙佐或拳或踢國佐或鞭或柄拳踢歇乎鞭柄猛乎多人共毆下手重爲正犯則田主也始鬪也何足爲正犯之斷案乎外此初覆檢之節節違式件件失當不可但以尋常做錯言且況同是檢官而一檢官則罷且拿一檢官則只拿徒仰藩臣之所論有若不敢違越然者司寇之體固若此乎只拿者亦罷卿等施以施於道伯之問備國佐則前伯停刑之題時伯設疑之論俱有據姑放尙佐則嚴飭跟捕萬一過限該鎭營將指名狀聞後拿致嚴棍更爲定限期於捉納待就囚嚴刑減死定配事分付道臣
정조 23년 · 강
以李泰永爲平安監司備薦也
정조 23년 · 강
遞義州府尹李羲甲以金箕象代之備薦也
정조 23년 · 목
敎以公格所在自可呈遞義州府尹李羲甲許遞本道民邑之弊不可不念道內防禦使守令中議薦仍令今政下批使之除朝辭赴任
정조 23년 · 강
中批鄭觀輝爲濟州牧使新資也
정조 23년 · 목
因濟州牧使薦望敎以明月萬戶鄭觀輝陞授六年前勿擬京職以爲蘇弊之地萬一更以許遞等語出於筵上當該筵臣施以違制之律官案書付事分付
정조 23년 · 목
以李集斗崔獻重兪岳柱爲承旨李重蓮爲持平金履載爲副校理李垿爲副修撰金文淳爲工曹判書尹長烈爲右尹韓用龜爲同春秋金履永爲忠淸監司鄭復煥爲德山縣監○諡號贈領府事趙暾諡肅憲執心決斷曰肅行善可紀曰憲卒吏曹判書宋載經諡景獻由義而濟曰景嚮忠內德曰獻贈左贊成趙心泰諡武毅保大定功曰武強而能斷曰毅以李義弼爲都總管曺允大李翊模爲副總管韓啓豊李基鼎爲宣傳官金永喆爲守門將啓豊以下初仕也○再政以金熙周尹悌東爲校理安宗厚爲三和府使
정조 23년 · 강
命新除錦伯不多日內辭朝
정조 23년 · 목
敎以旣以敦俗之意不念本道迎送之弊特許遞歸關西新伯當使之斯速交龜今日政新除授錦伯亦令不多日內辭朝
정조 23년 · 강
放時囚李得臣勘放李允謙仍命元有朋口招捧置政院殷栗縣監元在明拿來取招
정조 23년 · 목
義禁府啓言全羅前監司李得臣原情以爲渠三載重藩荐當大歉事事昏謬節節僨誤論其罪負萬殞難贖而至於災結一事名以道臣豈忍於此爲容奸之計乎丁巳朝家所劃下災結爲一萬八千一百結戊午劃下災結爲三萬四百十九結六十一負三束再昨年尤甚十二邑俵災七千八百四十一結之次十六邑俵災八千三百八十二結稍實二十五邑一鎭俵災一千八百七十七結昨年尤甚十三邑俵災一萬一千九百九十七結四十八負二束之次十九邑一鎭俵災一萬四千六百十七結四十二負六稍實二十一邑俵災三千八百四結七十負五束渠參量災形躬自排劃仍卽成貼於目前分送於各邑則幕屬雖欲送中作奸實無容手之道文簿昭在於營邑實數詳報於廟堂一番行査自可綻露渠奉職無狀至被偸弄災結之目貽辱朝廷死有餘罪云李得臣曾經侍從請議處敎以爲湖南之民必欲行一分紓力之政故先從結役戶斂使之另例釐正則尙未聞洒然之效向筵飭敎烏可已乎至於今番臺評無異於責僧啗肉廟堂旣有劃許之數該道亦有分俵之簿此而曰以容手雖有百輩奸裨似不敢爲觀此爰辭條陳數爻一一無錯則於此可謂脫空設有排比之不均盡爲派及不啻分明惜乎近來臺章之爽實反爲貽羞之資苟論不能對揚之失何患無其辭而乃爲此不切於事情之說也到今別無更覈之端放送又啓言時囚李允謙密符事體至爲嚴重而初不審愼致此錯誤極爲可駭請以此照律允之敎以區別功議考律勘放後草記又啓言時囚罪人李允謙照律功議各減一等杖八十收贖奪告身三等放送又啓言時囚罪人元有朋所犯不可循例捧供發問目捧口招以入敎以供辭該房捧置所謂元在明者拿來取招
정조 23년 · 강
鑄字所印役時唱準工匠施賞
정조 23년 · 목
春秋印出時唱準金鎭漢等二人各木一疋布一疋趙穎等八人補字官鄭完喆各木一疋米三斗丹匠徐弼亮等十一名印出匠李壽長等十二名各木一疋使喚軍二名各米二斗賑廳春秋刻役時刻手劉澤龍等八名各木一疋布一疋石明郁等十名各木一疋田得畯等四名各布一疋李潤澤木一疋鄭良哲等二名各米三斗小木匠金萬才等二名除刻匠張宗得使喚軍一名各布一疋兵曹雅誦濟衆新編刻役時京刻手劉澤龍等二名各木二疋劉澤興等四名各木一疋布一疋南太白等十名各木一疋李得鎭等六名各布一疋田得春米三斗平壤刻手尹宗禧等五名各木二疋孔祖聖等四名各木一疋布一疋崔齊宅等三名各木一疋米三斗李宅馨等四名各木一疋全州刻手金恒等三名各木一疋米三斗除刻匠張宗得小木匠金萬才等二名各木一疋使喚軍二名各米三斗戶曹
정조 23년 · 목
義禁府以趙明會拿囚啓敎以削職放送
정조 23년 · 강
命內司奴金繼得等姑放
정조 23년 · 목
京畿監司徐鼎修狀啓以爲謹依刑曹啓目判下罪人金繼得等五名押送陽川等三邑嚴飭輪杖待押來還囚雇馬廳計料敎以姑放事回諭
정조 23년 · 강
回還進賀正使趙尙鎭副使徐瀅修書狀官韓致應進聞見別單
정조 23년 · 목
兼右諭善李晩秀入見如儀僚屬兪漢雋隨入是日再行講學講說見講學廳日記○講學廳以元子宮孟子第一卷今日畢講仍爲溫繹啓
정조 23년 · 강
諸承旨持公事入侍于誠正閣召見三和府使安宗厚德山縣監鄭復煥
정조 23년 · 목
宗厚復煥辭陛也
정조 23년 · 강
刑曹參判李益運疏論司僕正洪元燮侮蔑訟官之罪賜批命元燮拿處
정조 23년 · 목
疏略曰南部民李箕煥見失舍價於李興德爲名者而興德本以逆家胥吏挾技出入於搢紳之家藉其勢力隱避不現究竟無期臣果發刑吏捉得則司僕正洪元燮多縱悍僕亂毆刑吏奪取興德隱置其家揆以法綱未之前聞諸堂郞僚在傍目覩莫不駭憤而臣本荏弱旣不能登時草記推捉洪奴只施一次之刑彼宜自知其失愧謝之不暇而始則捉去刑吏恣意捽曳末乃招致執杖之隸而該郞據理不送則粧出健奴十數人臣之帶隸毆打於衙門之外亂棒毐拳殆至死境通衢聚觀莫敢誰何此實一大變怪年前故重臣李聖圭處分後法司吏隸毋論私門與各衙門不敢招呼之意草記蒙允至於揭板則招呼猶不敢爲況捽曳推捉之刑吏毆打該堂之帶隸乎曰以在家不知則一或無怪至再至三愈往愈甚則元燮之怙勢蔑法殆同鄕曲之武斷臣之疲惱固無足言而言念國綱寧不寒心彼方揚眉吐焰向臣狺狺臣則縮首囚舌不欲泚筆呶呶而臣忝在法曹因一至微至細之事橫遭侮辱至此之甚其可抗顔於郞僚之上蹲冒於詞訟之地乎伏願亟遞臣職以爲不職者之戒焉批以洪元燮事年前一重臣駭擧後申明之飭禁何等截嚴則侮蔑訟官毆打曹隸云者寧有如許法綱爲先令該府拿問嚴處卿其勿辭行公
정조 23년 · 강
忠淸監司金履永上疏辭職賜例批
정조 23년 · 목
獻重不爲仕進政院啓請牌招敎以許遞前望單子入之
정조 23년 · 강
推兵曹判書李在學參判金履翼副總管李儒慶
정조 23년 · 목
承旨鄭尙愚啓言凡於陳賀頒赦等權停禮時則元無侍衛磨鍊之例而昨日迎勅禮畢後侍衛不爲退出仍參於頒敎之時至有兵曹總府堂上陞殿之擧請當該兵曹總府堂上推考常時不飭之兵曹判書一體推考殿內承史進伏處方席不爲排設當該司鑰亦令攸司科治從之
정조 23년 · 강
汰拿製述官咸增文
정조 23년 · 목
承文院啓言事大交隣文書事體何等嚴重而咨文書契之如是錯誤事未前有極爲驚駭臣等之不能檢察誠不勝萬萬惶恐書契誤書之提調及製述官旣蒙處分當該咨文誤撰製述官爲先汰去請令該府一體拿問嚴勘允之敎以在卿等何有製述官立落在於文衡或公事堂上則似此微事亦欲闔眼致煩下敎豈不駭然之甚乎文衡罷職後爲其代而無一言較正者金達淳也驟躐之害一至於此卿等之任他不論何也
정조 23년 · 강
命故副總管李宗胤妻韓氏上言置之
정조 23년 · 목
禮曹啓言觀此故副總管李宗胤妻貞夫人韓氏上言則以其夫宗胤三從弟宗淵子命集定爲繼子請令該曹成給禮斜矣取考去二月御營廳草記則宗胤已以李總兵如梅八代孫義集爲子而到今韓氏以命集請出禮斜事係變怪上言內許多辭緣無足取信請置之允之
정조 23년 · 강
以徐瀅修爲承旨前望也
정조 23년 · 목
政院以瀅修以前任寧邊府使方在解由未出中啓稟敎以勿拘待開門牌招
정조 23년 · 강
德山縣監鄭復煥信川郡守權襈相換口傳也
정조 23년 · 목
敎以德山新倅年老海西閒邑郡守中令該曹口傳相換仍令除辭朝赴任
정조 23년 · 강
遞工曹判書金文淳
정조 23년 · 강
遞工曹參判姜彝正中批徐榮輔代之
정조 23년 · 목
敎以判堂旣許遞工曹參判亦爲許遞判書前望單子入之○敎曰近以御製正書本較役閣臣連日仕進而捧糴之時曠官可悶以文淸之孫陞資後豈可使之軍職內遷乎楊州牧使徐榮輔工曹參判除授牌招察任楊州牧使之代令該曹口傳差出待下批明日辭朝
정조 23년 · 강
命殷栗縣監元在明作窠差代
정조 23년 · 목
敎曰此時民事不可曠官失囚之罪當爲定配而又有拿處之擧可謂兩罪俱發殷栗縣監爲先作窠令該曹口傳差代待下批催促下送
정조 23년 · 강
以曺允大爲戶曹參判洪義浩爲楊州牧使洪樂安爲殷栗縣監口傳也
정조 23년 · 강
命贈參判鄭順男追享事依左相議置之
정조 23년 · 목
禮曹啓言贈參判鄭順男追享事問議大臣則左議政沈煥之以爲贈兵曹參判鄭奇男順男兄弟殉節於深河之戰而竝蒙肅廟朝贈官旌閭之典其忠義之流芳後世者可謂難兄難弟奇男之配享義烈祠也宜有士論之竝請順男而當時未聞有此論夫祠院之腏食係是聖朝之重典也因其旁孫之一紙上言未可遽許以追享云右議政李時秀以爲鄭奇男兄弟同時殉節於深河之役邑誌野乘俱可徵信朝家旌贈之典亦無差殊則奇男所享之祠其弟順男之一體竝配實合於樹風奬節之道云請上裁敎以依左相議施行
정조 23년 · 강
重推工曹參判徐榮輔仍飭膺命
정조 23년 · 목
榮輔三違召敎以旣無情勢之可言則身在闕中三違召命致煩酬應於深夜事體分義俱涉未安從重推考更卽牌招嚴飭承膺違牌去來勿爲呼望
정조 23년 · 목
因兵曹文臣朔試射試官望筒敎以不緊且日寒置之
정조 23년 · 강
敍回還正使趙尙鎭仍命醫官朴烇分揀
정조 23년 · 목
內醫院啓請內醫朴烇汰去代前正金宗建差下允之敎以使臣旣昧格例則渠等何足責亦爲分揀待窠陞實正使飭已施敍用
정조 23년 · 강
放時囚金翰周等勘放洪元燮等
정조 23년 · 목
敎曰初寒行令時囚中金翰周李薰徽咸增文等旣汰去放洪元燮削職放送李㙉附過放送李晩中直以不應爲律勘處旣直勘只以功議有無草記○義禁府啓言前製述官李晩中杖八十收贖奪告身三等而其十一代祖溥敵愾功臣云矣敎以正書不察似非渠罪本律以公罪施行
정조 23년 · 강
賑廳以關西湖南刻手等分給回糧啓
정조 23년 · 목
該廳啓言平安道刻手尹宗禧等十六名全羅道刻手金恒等三名回糧錢各三兩卽爲分給
정조 23년 · 강
王大妃殿誕日陳賀及冬至朝賀慈殿宮陳賀竝以進表裏磨鍊
정조 23년 · 목
禮曹以今初十日王大妃殿誕日陳賀節目磨鍊啓敎以旣承慈敎以進表裏磨鍊禮曹以二十六日冬至朝賀節目磨鍊啓敎以冬至日朝賀慈殿宮陳賀皆依近例進表裏磨鍊
정조 23년 · 강
遣都承旨敦諭領議政李秉模
정조 23년 · 목
敎曰有國置相其難其愼而元輔與承弼迥然予小子御極二紀有餘而畀之以元輔之任者指不多摟尺疏抉雲爲昏衢之一星者徐忠憲有之炳幾向國自拔於頹瀾之中鄭文安近之篤行孝悌則曰金文貞與共休戚則曰洪孝安素有秉執則曰蔡文肅以至於仁陵君之敬重於一言相感而蓋以謂各有所據也予所難愼有若此庶幾卿等之所已稔悉者而嘗所惜之者金奉朝賀之名義金領敦寧之堅確未及進一步而於尹右揆亦云大抵協贊而維持其責在乎大臣近者一有塗抹外施措則小大播攘凌犯相續不知爲國體朝綱之是何物子庸是瞿瞿當夜繞榻者屢矣幸自昨年卿之秉軸而乃能整頓之外於此則依舊不成說話半日帳殿不以源源之爲喜暫弛聒聒之爲憂賴卿際玆反面不動聲色於欹器漏船之側而徐起而扶之國體得以稍尊朝綱爲之少伸律以俗見緩之云也孚以誠心感有已乎大臣之所以取重於當時見稱於後世者惟相業是已因卿擧措之一番得宜而爲訓院之席前虛襟又有一番得宜而爲北營之言下旋蹕相業豈有大於是哉於是乎予之留難而致愼者不待命龜而定矣詰朝臨殿乃拜卿爲領議政一則嘉卿相業二則嘉卿相業卿須卽日簉朝以副予小子眷毗之至意仍敎曰知申持此敦諭往宣於領相是月卽陽復之月是日卽朝吉之日也宮享又隔數宵此時肅命豈待更勤敦勉乎此意一體傳諭簉朝日子知入
정조 23년 · 강
承旨閔台爀以領議政李秉模附奏書啓
정조 23년 · 목
書啓以爲臣敬奉聖諭馳往傳諭于領議政李秉模所住處則以爲臣頑不早溘又見日前非常之擧仰念聖躬之勞損俯怵大義之湮晦煎迫驚遑尙復何言我殿下一動靜一云爲無巨無細罔不裁之以義斷之以理夫豈非義而殿下爲之哉然而臣等之所秉者卽亘宇撑宙不泯底義理也雖其素蔑學識輒多顚錯若其本心則蓋欲移其起敬起孝號泣以隨之義而雖我朝諸先正堯舜其君之志必不以臣等之事爲非義而杜撰也然孝子之事親忠臣之事君誠而已矣誠之云乎者憂愛之心自達於色悃愊之辭不待於口自然有流通感應之妙使有然者以殿下如流弗咈之德何言不從何箴不納而秪緣如臣濫充位著一番再番彌增隱虞昨年今年無往非罪忽於賓筵自訟之際遽被千萬不當之命五內失守惶汗如漿顚倒迸退歷日靡定擬陳一疏畢暴血懇際此知申儼臨敦諭誕宣首尾四百有餘言雖使古良弼當之亦將循墻鑽地之不暇臣是何人乃敢一刻堪此命乎罪則未勘恩反加隆歷求往牒無此擧措此而承膺人謂斯何閟宮大享親祼有命臣雖病癃禮當趨陪豈敢爲一日淹伏之計而職名未解之前無非涕位俟勘之日謹當收召神魂冒入文字云矣
정조 23년 · 강
右議政李時秀陳疏請勘賜批
정조 23년 · 목
百官陪從之不爲整待事事顚錯莫非臣罪而猶屬臣薄物細故顧今民彝日晦臣分日墜之時如臣受恩罔極而不忠不誠不盡分之類先加典憲昭揭象魏庶可以明大義而勵一世乞亟降處分批以領相之反面後雍容感回左相之出城後趁朝還入皆處得其當而卿則先事瀆撓致煩許多日酬應者何太相反於昨年訓院之整暇乎至於六曹佐貳之攔入於卿宰請對百官權除之襲謬於乙卯特例其爲紊亂格例輕忽體貌所關誠非細而當局者迷自古在昔大臣之所未免何至過加深引安心卽起視事仍敎曰此批答遣史官傳諭
정조 23년 · 강
敍前承旨金祖淳
정조 23년 · 목
敎曰冬享差祭執事中罷散人敍用
정조 23년 · 목
因持平金熙洛違召罷職傳旨敎以以兼帶抄啓校役許遞有命則何可至今不爲書出乎當該承旨沈象奎亦付不治治之科雖不處分榻敎使之書出此傳旨勿施
정조 23년 · 강
遞差掌令尹悌東
정조 23년 · 목
執義曺允遂以悌東曾經亞憲例難仍在處置請遞差從之
정조 23년 · 강
遞總管權��李鼎運李潤慶以金文淳權裕李儒慶代之口傳也
정조 23년 · 강
命嶺南選武軍官都試居首人直赴殿試之次人直赴會試
정조 23년 · 목
兵曹啓言觀此慶尙監司申耆啓本則本道選武軍官今己未條都試時閑良曺命昌居首李命佑之次令該曹稟處矣曺命昌似當依法典直赴殿試李命佑亦當直赴會試請上裁從之
정조 23년 · 목
僚屬李魯春申大羽入參是日再行講學講說見講學廳日記
정조 23년 · 강
行樂院入診及諸承旨持公事入侍于誠正閣
정조 23년 · 강
召見楊州牧使洪義浩于誠正閣
정조 23년 · 강
命吏曹判書徐龍輔推考殷栗縣監洪樂安望筒勿施
정조 23년 · 목
政院啓言殷栗縣監洪樂安以副校理牌不進罷職傳旨未下而該曹不察誤擬至於受點臣之矇然捧入不勝惶恐而請當該銓堂推考原望筒勿施允之
정조 23년 · 강
命信川郡守鄭復煥罷黜勿施相換者仍任德山之代差出
정조 23년 · 목
吏曹啓言新除授信川郡守鄭復煥呈狀內猝得寒感達夜苦痛萬無赴任之望云請罷黜敎以旣有兩大臣筵奏何可無端作散草記勿施相換者亦仍德山之代口傳擬入待下批卽爲下送
정조 23년 · 강
吏曹判書徐龍輔以洪樂安殷栗縣監擬望做錯事陳疏請勘賜例批
정조 23년 · 강
兵曹參判金履翼以元有朋供招事陳疏請勘賜批
정조 23년 · 목
疏略曰臣於日昨得見元有朋供招其旨意以臣向日開坐有若專爲渠地者然噫何其爲說之若是駭妄也臣方驚悚惟大何是俟其何敢唐突陳瀆罪上添罪而第於本事臣亦有可言者臣於待罪東藩之日因有朋始知有此事蓋其構罪黃哥懇之以雪憤者以面以書不啻屢次而臣旣明知其非終不答應仍以如前修護其祠之意諭及吏校有朋之憾怒固不足恤矣今其所謂姻婭卽不過渠於臣子婦爲再從而已則臣旣不施其懇囑於前今豈忽拘牽於瑣瑣之誼而必欲曲爲之地哉當渠就囚之初臣則止於一番伻存而已及臣見帶金吾之後渠亦無一言半辭之囑以從速開坐則渠所謂悶渠冷獄久滯果卽捧供者必出於冀免受刑托以直招之計而臣則無其實而受其名寧不自憚也哉然臣之罪固自有之無故不坐雖涉未安而稱疾廢衙亦或有例則伊日之遽然赴坐輕先捧供者到今追思誠莫知其何爲而出此也臣於是噬臍靡及又何暇卞於有朋之言哉身居議讞之職開坐遲速視囚人親疏云者貽羞聖朝當復如何而元在明拿推之命況又已下以此以彼臣何敢以犯科之差間爲諉而晏然就列乎乞削臣本兼所帶仍勘臣當律批以囚供之白地援引該堂情狀可惡始知卿無所失勿辭行公
정조 23년 · 강
承旨徐瀅修疏陳情勢辭職賜例批
정조 23년 · 강
右尹尹長烈疏辭新資賜例批
정조 23년 · 강
以李致中爲工曹判書前望也
정조 23년 · 강
以朴民淳爲德山縣監金熙周爲殷栗縣監口傳也
정조 23년 · 강
命金吾京畿放未放冊子回啓令次堂擧行
정조 23년 · 목
政院啓言京畿放未放修啓冊子當爲回啓而判義禁洪檍同義禁李尙度俱有身病同義禁金履翼疏批未下不得備員擧行云請洪檍李尙度牌招擧行敎以日寒如此年老判堂何以赴坐乎令次堂擧行一同知旣承批自當備員請牌勿施
정조 23년 · 강
宣傳官李省淵趙達洙等以城內外坊曲流乞人審察書啓
정조 23년 · 목
省淵書啓以爲臣敬奉聖敎城內各處流丐呼寒之類有無一一看審則別無路旁露處之人廣通橋東西邊各有乞人幕而西邊則十四名入接自捕廳空石五立已爲除給東邊則十二名入接孝經橋東邊又有一幕而九名入接亦自捕廳空石十立除給矣敎以所謂空石之分給有名無實嚴飭賑廳捕廳○達洙書啓以爲臣敬奉聖敎崇禮門外坊曲諸處流乞遺棄兒無衣呼寒之類一一審察則盤松坊有一乞人幕而乞人十四名入接紫煙巖路邊架家有楊唐介爲名漢本以開城府之人行乞於京市已有年矣所着單衣百結不能掩身且兼疲癃之病蹣跚呼寒之狀實爲矜惻卽爲携置于七牌卒更幕招致該洞任掌善爲看護之意各別申飭其外所經各坊別無露處呼寒之類矣敎以楊哥乞人令賑廳依例題給庇身之物而呼凍之類萬一現捉於街路上則當該捕將難免重勘該廳這卽察飭
정조 23년 · 강
配柳豊逵于博川郡
정조 23년 · 목
義禁府以柳豊逵博川郡定配押送啓允之
정조 23년 · 강
遞承旨徐瀅修以曺允大代之前望也
정조 23년 · 목
敎曰未肅拜承旨許遞前望單子入之
정조 23년 · 강
工曹參判徐榮輔疏陳情勢辭職賜例批
정조 23년 · 목
疏略曰臣自再昨年以來爲銓地所枳墮身糞坑恥辱至矣苟使臣言行見孚於同朝標持素峻於當世則人安得而衊之臣固循省怵惕未暇尤人也自是厥後杜門畏約分甘自靖榮辱之來心如死灰嶺海薄補匪譴伊榮畿邑便養恩深錫類又以曾經閣職之故猥奉雲漢之編校復尋奎璧之舊步三淸星月怳如夢寐八輒靑瑣顧影跼蹐蹙蹙靡騁若無措躬迺者象山聖蹟御筆親題報本追遠之孝事光簡策而臣於是又被特旨俾與執事之末榮則踰分勞無可紀而陞秩恩旨亦及臣身聞命惝怳四體投地閱月而靡所止屆今玆內遷中批又下於閣中校準之時而記念先故恩言鄭重臣豈不欲卽地��蹶少伸叨謝之忱而第臣情勢如右所陳官職去就鐵限在前禁扃之內三犯違傲深夜之中仰煩酬應論其負犯合置重典而責敎截嚴督出愈摰臣於是仰感俯怵冒沒承膺廉恥虧損出處郞當臣實自愧人謂斯何乞收還臣爵秩
정조 23년 · 강
命京畿公都會初擇依他道例爲之事依狀請許施
정조 23년 · 목
該監司徐鼎修狀啓以爲本道公都會每年左右道各一邑輪定試所都事試取矣甲寅年因道臣之狀請退限特軫試邑受弊玆下有旨初擇則各其守令收券上送于臣營轉送內閣而試取覆試則被抄儒生聚會于新營都事捧券入送于內閣考試自其翌年道臣主試都事及文臣守令或察訪差定參副試官試取狀聞蓋此變通寔出於爲民邑除弊之德意而只緣任事者不善擧行各該邑書題分送之際試券收來之時行之未久不無亂雜之弊今若依他道例初擇則自四長官聚會所屬邑儒生捧券上送臣營考券後被抄儒生之覆試依前自臣營試取狀聞則旣無試邑廚傳之弊亦可以少除目下亂雜之習請令該曹稟處敎以依狀請施行事回諭
정조 23년 · 강
命吏文學官咸增文汰去分揀
정조 23년 · 목
承文院以吏文學官咸增文汰去代幼學金亨遠差下啓敎以李晩中旣分揀此亦分揀此後犯科降定開市邑校生
정조 23년 · 강
保放金吾時囚林淳浩
정조 23년 · 강
兵曹以軍堡軍等綿布題給啓
정조 23년 · 목
該曹啓言依下敎薄衣軍堡軍士林春興等三名處各木綿一疋去核二斤題給
정조 23년 · 강
召見忠淸監司金履永于誠正閣
정조 23년 · 강
命故知事曺允亨家書送知敦寧官敎
정조 23년 · 목
敎曰近因新印春秋之翻刻使之致祭後給一件於主家意謂故重臣已經敦府命以知敦寧書之今聞未經云旣書之銜何可追改知事曺允亨家令該曹知敦寧官敎安寶書送
정조 23년 · 강
敍待從罷散人前修撰南履翼前持平宋知濂竝敍用
정조 23년 · 목
備局啓言冬至在近各陵寢祭官當爲差遣而侍從罷散甚多無以分排云在前如此之時有請敍之規矣侍從堂上堂下違牌坐罷人請竝敍用令該曹口傳付軍職允之
정조 23년 · 강
改差殷栗縣監金熙周以李顯道代之口傳也
정조 23년 · 목
吏曹啓言新除授殷栗縣監金熙周家在安東地距殷栗爲千一百里而無他兄弟親年已滿七十千里之外萬無離捨之望云請改差允之敎以與長連修築疆界之政姑未完功拔例口傳差出待下批明日辭朝
정조 23년 · 강
正言忱普永上疏辭職仍陳言路科規等諸條賜批
정조 23년 · 목
疏略曰嗚呼王綱之頹弛人心之陷溺孰今日若也懲討不嚴亂本自在義理不明標榜層出擧世翕翕流弊滔滔夫何唐虞比隆之會有此漢以下委靡之漸也萬機靡暇聖躬徒勞百度未貞治效尤邈以言乎天災則仁愛之警告殆無虛歲以言乎世敎則邪說之橫流甚於洪水苟求其受病之源言路之不開最爲當今切急之憂何者大舜之聖焉而好察邇言夏禹之哲焉而特拜昌言此所以言官之爲人主耳目而獨奈何近年以來媕婀之俗膠固纏繞遇事囁嚅擧以桑龜爲戒隨衆逡巡惟恐仗馬見斥官師之相規亦未聞焉袞闕之有補尙何責也夫臺臣之許以風聞論事卽古之美制也言可用則採之言不可用則置之而今之入臺閣者率不得盡其所聞或有草草數語徒涉屑越而止將焉用彼言官哉賈山有言曰震之以威壓之以重雖有孟責之勇鮮有不摧折者伏願廣開言路以光聖德愼擇言官以重臺選則國家大幸矣夫坊屋所以正士習取人才之道而挽近以來士氣萎薾儒風頹闒靜几詩書罕聞謹飭之工荊圍翰墨專事紛競之習方今聖明在上治敎休明作成之方培養之節靡不用其極而一國元氣何若是寥寥也至若設場試士定時呼呈者欲使荊玉有盡日磨琢之美楚楠無促刻斧鑿之痕則庶無遺珠之歎而及其榜出也能文者太半落莫借手者到底嵬捷玆曷故焉嗚呼寅時懸題已時呼呈則雖庸才鈍手足可以趁時呈券而況文才敏速爲場中巨擘者呼呈前筆揮灑幾至二手三手之多等待時限環場簇立呼呈令下互相爭先行止顚倒巾服裂破多士之雜沓有如一場驟兩試券之投呈無異秋風落葉如是之際實才之券反居晩呈之軸借手之文輒入早呈之券眞所謂涇渭不分玉石俱雜爲主司者亦安得不計早晩辨其主客也耶若此不已則雖韓柳之雄詞將未免孫山外矣及今矯捄之策莫如另擇考官一心秉公嚴其場屋而待其榜出京則令泮長定日面試鄕則令道伯亦皆面試而其中無文之類施以科律其時考官竝令嚴繩則借文之徒初不入場而士氣整齊人才可得臣謂勿施呼呈之規宜矣封山卽朝家之出尋常守護處而近年以來禁令解弛監官山直輩暗地偸斫卽第二件事所謂木商輩專事謀利之計輒以傍磎曲逕圖得上司關文謂之以封山之外而及其入山之際行賂鄕色恣意亂斥卜定之外加斫狼籍雖曰封山之外安知不犯於封山之內耶莫重封山漸至濯濯之境而況殺生烹鷄徒貽峽氓之弊聚黨募丁難免農民之害臣家在山下熟知木商之爲弊不一而足矣臣謂另飭廟堂如非不得不用處外切勿輕易許給關文如或有木商輩許斫之事則地方官親進封山定其界限計其株數無至一株添斫而至於其弊之及於峽氓農民者亦一切嚴禁宜矣名山之設置史庫法意有在而史庫之置參奉二員卽古之守藏史遺制也其爲任也不輕而重不可屬之下賤俾作免軍役之資近因皁隸之冒竊儒錄而貨蹊旁通士夫之放倒廉隅而請帖亂行甚至朝遞夕改反爲閑丁逋逃之所乍來旋去徒貽番僧迎送之弊烏在其尊閣史庫設官守護之意哉關東之五臺山旣如此他處可推而知臣謂申飭道臣極擇其人以重事面斷不可已矣批以言路之開廣爾言甚是而擇言官不如求直言予欲以是加勉矣呼呈之規勿施事呼呈之於正士趨固末耳然其法意則在於禁早呈縱有相混之弊又豈可銷刻乎關東松禁事爾旣以家在山下熟知木商之爲弊言之則其所謂上司關文之圖得者果指何司許令廟堂草記稟處爾亦以某司某邑之犯科言送廟堂以爲勘懲之地附陳史庫事卽道臣存大抵淸朝臺閣之任其自重之者所以重淸朝而湖南前伯俵結事論劾也因事實之相左筵敎及判辭屢示不槪爾至今更無一言何也爾其勿辭察職
정조 23년 · 강
全羅監司趙宗鉉陳疏乞遞賜批
정조 23년 · 목
疏略曰卽見吏曹行會以臺疏所論李謙會事有嚴査狀聞之命臣於此有惶惑不自安者其疏辭之逶迤隱暎見者無以諦得而至於要置營客云者臣營初無往來之人未知要置者何人而況黜陟之政有國所重爲道臣者固當十分謹嚴而乃爲管下守令恣賣之柄則其爲辱朝廷而羞一路當如何哉臣爲按道之臣犯此難貰之科而厭然自揜強顔行査則揆以廉防寧有是也特敎査啓事體至重其所擧行不容少緩而此殆以臣査臣其不可冒當也決矣乞遞臣藩任俾査體嚴而成命無稽焉批以驟看使之行査矣其疏中若有營客二字則卿必難安而初無往來之人云爾則要置之說便歸烏有於卿何有乎然而該倅亦於前伯時在任則揆以國體不可不一覈以明之卿其勿辭卽爲擧行
정조 23년 · 강
命金吾時囚洪章輔附過放送
정조 23년 · 강
命南陽府充軍罪人任藗罪名蕩滌
정조 23년 · 목
因義禁府京畿定配罪人放未放丹子回啓有是命
정조 23년 · 목
敎曰臺臣事豈不損體之甚乎初疏旣爽實賓筵日上下酬酢在筵旣親聽而無一言退出伊後供判疏批亦及之而尙今默然甚至今日詣臺而依例傳啓雖是生疏所致到今不可一味任他正言沈普永特遞
정조 23년 · 강
遣吏郞摘奸諸執事淸齋
정조 23년 · 목
宗廟永禧殿景慕宮冬至祭享及毓祥宮延祐宮懿昭廟文禧廟冬享在再明也
정조 23년 · 목
兼右諭善李晩秀入見如儀僚屬申大羽隨入是日再行講學講說見講學廳日記
정조 23년 · 목
承旨鄭尙愚啓言昨日傳敎中臺臣事之事字司謁誤以者字傳之以至書頒莫重傳敎如是誤傳事甚可駭請當該司謁令攸司科治從之
정조 23년 · 강
命以明日設柑製于泮宮
정조 23년 · 목
敎曰貢果來到明日朝食堂頒柑仍於明倫堂試取弘文提學待開門牌招
정조 23년 · 강
兵曹以武臣朔試射時未滿四矢人決棍啓
정조 23년 · 목
該曹啓言今日各廳堂下武臣朔試射時武臣兼宣傳官丁海翼未滿四矢依定式決棍十度
정조 23년 · 강
遣承旨詣太廟永禧殿景慕宮奉審摘奸受香諸處一體奉審
정조 23년 · 강
設柑製于泮宮科次于便殿
정조 23년 · 목
以擬本朝印頒御定雅誦于太學用之月講爲敎題敎曰都承旨持此御題與弘文提學偕往泮宮傳柑後試取以來○收券八十張八侍科次訖敎曰柑製居首三下一生員趙民和直赴殿試之次三下二生員金會淵直赴會試三下三進士柳諫給二分
정조 23년 · 강
飭京外各衙門耗穀發賣時無或復襲高價抑配等謬習
정조 23년 · 목
備邊司啓言糶糴所以爲民耗穀取用非古也雖因經費之不贍理財之無術京外需用不得不有藉於此而凡爲有司之臣營閫之任者固當仰體益下之念常思藏富之道近來京外各衙門耗穀發賣或高價執錢於秋後捧還之際或抑配徵錢於春末方農之日甚至分送吏校較計輕重點退旣報之直還寢已賣之穀畢竟流害皆歸於小民其爲有損法綱貽羞聽聞誠非細故山沿互換雖有年前飭禁令久則易弛至於高價抑配等諸般謬習亦難保其一齊痛革而今年諸路幸値稍熟懷保之政莫尙於使民無擾申明戒飭此心其時無論京外衙門耗穀發賣時無或復襲前套自千重科之意請爲先嚴飭諸道允之敎以此草記甚爲得體爲民幸甚爲先嚴飭京外而仍又頒之朝紙俾各知此先甲之令莫敢犯科
정조 23년 · 목
以姜後欽爲持平宋知濂爲心言尹命烈爲校理金熙周爲副修撰黃昇源爲左參贊李冕膺爲戶曹參判尹長烈爲副總管
정조 23년 · 강
分揀前大提學洪良浩不敍之典
정조 23년 · 강
詣璿源殿展拜仍詣景慕宮展拜
정조 23년 · 목
具翼善冠袞龍袍出萬安門乘輿右議政李時秀進前問候訖啓言臣等今方率禮堂請對而禮曹首堂未差請令政院稟旨政官卽爲牌招開政差出從之出仁政門由集禮門出弘化門入逌瞻門至宮門外降輿就版位行禮陞詣宮內奉審訖入齋室少頃出齋室乘輿出逌瞻門入弘化門由明政門入永淸門還內
정조 23년 · 강
召見時原任大臣閣臣禮堂于便殿判府事李秉模左議政沈煥之右議政李時秀檢校提學鄭民始原任直提學徐鼎修徐龍輔鄭大容原任直閣金勉柱檢校直閣徐榮輔原任直閣金祖淳檢校直閣沈象奎直閣金近淳檢校待敎李存秀禮曹判書李祖承參判李晩秀參議金義淳
정조 23년 · 목
大臣禮堂請對也○秉模等曰是日卽長至之日也一陽初生百孫來同顒祝之忱八域惟均元子宮封冊之禮必欲於今日得請矣予曰卿等之請固當然矣惟我朝列聖相承重熙累洽于今爲四百餘年在今日惟當率由舊章而已歷稽列朝封冊時儀文之可以考據者只有肅廟朝已行之禮蓋列朝封冊之禮多在沖齡而肅廟朝冊禮始行於寶齡七歲故其時儀文方爲大備予亦於八歲始行冊禮而祈永之本亦惟在是予於昨年亦已言及於卿等而此蓋出於愈晩愈好之意卿等之心似或以不卽準請爲泄菀而予則以姑俟爲尤好矣行一三善之意亦曾有言及者而至若冠禮嘉禮則其在殿宮承歡之道有難踰明年冊禮前先行固好而不但章服諸節之多所掣礙旣無國朝可據之例亦不可容易議到矣記昔先朝於予嘉禮時惟於冊嬪日親臨而其餘則皆以權停禮爲之予亦當仰述故事此等節目間事猶然況於大儀文乎今日卿等之請固應如此而在予鄭重難愼之意猶以爲太速今日則亦未及仰稟于殿宮明年與再明年間從當更有思量卿等亦不必相持矣煥之曰此非但臣等之言旣是八域萬民之所同顒祝旣承明年之下敎固當仰俟而至於再明年則又豈可遲待乎時秀曰今日卽亞歲也匝域含生攢手延頸之忱亶在於今日之準請殿下亦豈不俯諒乎祖承曰今日之請實是擧國之同情惟願兪音之亟降矣民始曰臣等亦豈不仰認鄭重之聖意而群情之顒祝尤在於是日伏奉下敎雖與全未準請有異而終不得夬承兪音下情不勝泄菀矣予曰冊禮姑且鄭重而至於禁婚則謹稽列朝故事有一二年前期禁之之例今亦晩矣而亦不欲遽爲者亦以其屬於儀文間事也入學則冠禮前後何時不可而行之於冠禮之後似好矣煥之曰禁婚一疑亦是應行之典尙今不爲亦已太晩此則先爲出令何如予曰此亦姑俟而退考前例之可據者以待更稟好矣秉模曰今日之敎無異於已承兪音而尙未奉明敎臣等之心實爲泄菀矣予曰此何等大典禮則鼎席尙闕首揆禮堂亦未備員而豈可以草草議定乎明年固好後年亦好予當有更商者卿等姑退而俟之也民始曰遲待明年已是愼重之極則又豈可更待後年乎予曰登靈臺望雲物亦以分至啓閉之日而今日日氣可謂甚好矣煥之曰日氣之淸明果如聖敎而臣等攢祝之忱尤切於今日矣予曰入侍亞堂事誠貴矣壬申年予之元孫定號時此亞堂之曾祖以承宣書傳敎己卯冊封時又爲都監都提擧此亞堂又以承宣書庚戌年元子定號傳敎今又入侍於請對事亦不偶然矣因此思之此亞堂爲故相之曾孫則予亦已閱人四世矣今因新曆之出計予年已爲四十九歲矣列聖朝入耆社之年國初則於寶齡七十歲肅廟朝則於寶齡五十九歲先朝則於寶齡五十一歲旣有先朝故事則此後諸臣亦必援例仰請而其在不稱老之義亦不敢遽當少俟來頭慶禮之年實合予意故亦欲使卿等預知矣秉模曰臣等之請對入來也候班諸宰之顒俟兪音固無論下至輿儓下賤莫不顒望以待臣等之準請臣等豈可不得請而徑退乎予曰今日固好矣卿等之請亦宜矣予意亶出於愼重卿等姑退而俟之也
정조 23년 · 강
命以禮曹參判李祖承陞擬判書
정조 23년 · 목
因禮曹判書望筒敎曰請對之亞堂豈不貴乎亞堂之曾祖壬申年爲承旨承書定號傳敎又以直宿勞仍陞嘉義己卯年以大臣爲冊禮都監都提調此亞堂亦以承宣庚戌年承書定號傳敎今日又以禮堂請對其祖孫事蹟之相符可謂稀有而其曾祖大臣大拜於八年之內而此亞堂尙在嘉善久屈可知且其人品之淳謹常所嘉之禮曹參判李祖承判書今日政陞擬與參判待下批牌招先入侍後謝恩
정조 23년 · 목
以南履翼爲修撰李祖承爲禮曹判書李晩秀爲禮曹參判知事洪良浩單付
정조 23년 · 강
諸承旨持公事入待于誠正閣召見差使員守令及入格儒生三陟府使李壽彬靈巖郡守南履範榮川郡守李英秀扶餘縣監韓百衍
정조 23년 · 강
召見有司堂上李書九于誠正閣
정조 23년 · 강
上護軍趙尙鎭疏陳情勢辭職賜例批
정조 23년 · 목
疏略曰噫臣邇來情勢之危蹙人言之凌藉非比尋常追惟悸懍本事顚末前已仰暴庶蒙俯燭今不必架疊而第其臚列極爲嚴峻至云事關義理有愧廉防驅勒譏嘲無復餘地爲人臣而遭此頰舌得此題目其何敢復齒簪紳之列也哉至若醫官朴烇之仍帶赴燕便是故犯實爲難恕全昧格例於差任之後而只信啓請於差任之前無少趑趄擅自率往況又使事體重爲任不輕國書査對專在行人乏照管則臣不能隨事敬謹盡心綜密始旣不察於咨文頭辭末又傳訛於勅書字句大僚請勘前後嚴截臣方自訟之不暇何敢以槐院撰出之不相管攝勅書原本之無路考準有所自恕乎噫奉職不謹行已無素臺省之拳踢迭發揆地之論責相續孤弱之情憂畏轉深秪宜息影鏟跡以爲自靖之道而已伏乞亟加鐫削仍命選部永刊朝籍
정조 23년 · 강
減下副修撰金熙周春秋兼銜
정조 23년 · 목
熙周疏陳與副應敎李龜雲有親査應避之嫌所帶春秋館記事官之任照例遞改批令該曹稟處吏曹覆啓請減下從之
정조 23년 · 강
推京畿監司徐鼎修
정조 23년 · 목
刑曹啓言京畿放未放修啓冊子中本曹所管定配罪人仍秩竝依啓聞施行而今此該道之修啓不以徒罪以下擧行竝錄不限年罪人者大是不察該道道臣請推考允之
정조 23년 · 강
命獻陵祭享封果令典祀官齎奉受香亦依齊厚陵例
정조 23년 · 목
廣州留守金思穆狀啓以爲臣以獻陵冬至祭獻官馳進陵所封果齎納後還營敎以此後卿勿上來令典祀官齎奉事回諭受香亦依齊厚陵例爲之事該房知悉一體回諭
정조 23년 · 강
各陵園冬至祭典祀官以下施賞有差
정조 23년 · 목
敎曰獻陵典祀官副司果安策內下胡椒三升熟手木布各一疋米三斗崇陵典祀官副司果沈奎魯內下胡椒二升熟手木布各一疋永陵典祀官副司果尹命烈顯隆園典祀官水原判官金思羲各內下胡椒二升熟手各木一疋米一斗健元陵貞陵英陵宣陵熟手各米三斗光陵靖陵泰陵徽陵寧陵懿陵元陵熟手各米二斗順陵溫陵禧陵穆陵明陵翼陵惠陵弘陵熟手各米一斗賞給
정조 23년 · 강
命壯勇營取用戶曹年分紙一千斤
정조 23년 · 목
壯勇提調鄭民始啓言年分紙多有需用處從前請得以用矣今方見乏無以支用今年戶曹年分紙限一千斤請移來取用從之
정조 23년 · 강
吏曹以經傳朱書專治人薦單啓判書徐龍輔參判李書九參議李魯春
정조 23년 · 목
薦單前參奉宋稚圭年四十一居懷德江西縣令趙鎭球年三十五居京幼學吳熙常年三十七居京
정조 23년 · 강
禮曹判書李祖承疏辭新資賜例批
정조 23년 · 강
罷兵曹正郞朴鍾淳
정조 23년 · 목
訓鍊都監啓言去夜五更兵曹正郞朴鍾淳犯夜於本局巡邏之時請令該府拿問處之允之○因鍾淳拿處傳旨敎以姑先罷職
정조 23년 · 목
以高宅謙爲校理洪良浩爲知敦寧
정조 23년 · 강
飭海西丁巳被災邑起墾之役
정조 23년 · 목
黃海監司朴基正狀啓以爲道內丁巳水災最甚殷栗長連兩邑中殷栗則不待定限已於昨年盡數起墾長連則被災田畓比殷栗倍多故起墾之役猶未了畢其餘被災八邑中信川安岳豐川等三邑昨年已盡起墾長淵縣則今年盡墾而海州文化松禾載寧等四邑則猶未盡墾通六邑昨年未墾爲一百十五結五十一負九束內起墾二十九結五十一負六束未起墾八十六結三束待明春次第起墾之意竝措辭嚴飭於各其邑守宰處敎以長連之尙未盡墾海州等邑之猶不滿總豈前此嚴飭之意乎卿則新到雖不處分而各該邑倅之除拜稍久者其可曰擧職乎來頭又復若此成冊修啓時該守令請罪道伯則廟堂論勘事廟堂知悉亦爲回諭
정조 23년 · 강
放湖西定配罪人權偗等
정조 23년 · 목
義禁府啓言忠淸道放未放修啓冊中本府所管罪人放秩忠州權偗依啓聞施行稟秩中鎭川南有寬忠州尹衡東大興趙時衡沃川李義和等所犯不至深重合有疏放之道而臣府不敢擅便請上裁黃澗吳顯忠身爲鎭將以其廩餘勒價換貂事係剝民公州金箕南海美金仁柱等莫重還穀恣意執錢仍分取耗俱是法外不可輕議宥釋幷仍他餘罪人等令刑曹稟處從之
정조 23년 · 강
命時囚林淳浩嚴加照律
정조 23년 · 목
義禁府啓言德山前縣監林淳浩原情以爲道啓中大同末船當載之數一千十四石內四百九十石則以錢代捧一百石則船人處出給料理三十四石則預捧明年大同條五十二石則預捧新還米云而歉歲窮節民力弩末升斗難辦故末船來泊在於七月而其前所捧僅爲二百三十石爲先出載連爲督納隨捧隨載至八月晦間則所餘無多故以八月二十九日修報裝發而不多日內畢捧發送計料矣民捧之餘數漸少而吏輩之奸狀始露故渠不勝驚駭該吏等嚴刑窮覈則都書員及該色等之以錢代捧者爲一百五十二石故嚴加督捧自爾遲滯至九月十九日始爲畢載捧侤音於船人處而當日離發於浦口渠則赴擧次受由上京十月初五日還官則船隻尙爲逗留於距邑境近百里之地云故浦倉色吏捉來嚴刑窮査委折則七月最初所載二百三十石內一百六石則船人處出給料理一百二十四石則仍執弄奸之狀節節綻露故火急準捧使卽出海而該吏則着枷仍囚以待尺文之考還蓋吏輩料理之現發於本邑者則以錢代捧爲一百五十二石先載米仍執弄奸爲一百二十四石合爲二百七十六石而今於營庭査實時納招則以四百九十九石爲言者浦倉色吏之例當人情後卜條爲七十一石儲置米之今年劃入大同出置浦倉而爲該吏所犯用者爲五十五石各面書員及邑內官屬之當納掩置者爲九十七石而皆歸於末梢之貿納則此雖異於民間捧錢都是幻弄作奸歇價貿納故營門査啓同歸一科明年大同預捧事則昨年俵災不足七十結營邑分當區處而本邑所當米六十石則以官用贏餘次次充數矣至秋所餘爲三十四石而九月以後則新官需米例爲隨願納收捧自十月排用故果以此除給開倉前還米預捧事則常賑均役米之因京關上納者竝雜費爲五十二石此則當以昨年還米上納而今春賑後倉無餘儲故昨年吏奴逋中先捧五十二石使之出載此與開倉前捧還於民間者有異而歉歲窮民旣難督迫遠地浦倉不得頻檢吏緣爲奸若是狼籍而身爲官長不能嚴束下輩先事察飭愚迷昏憒自歸於同上不法之科云請刑推得情敎以事未前聞若此而小民何堪乎愆期至十月之罪猶屬餘事嚴加照律待明朝草記以聞
정조 23년 · 강
命江華拯活人田樂秋施以加資之典
정조 23년 · 목
兵曹啓言觀此江華留守洪明浩狀啓則乶音島居民金謀大等三十二名爲採石花今月十六日同騎一船下往鳥室嶼遇風敗船蟻付什物出沒波間之際本島人田樂秋乘船來救全數拯活宜有褒賞之典令該曹稟處云取考大典通編則拯活十五名以上者加資今此前司果田樂秋冒險入海拯濟三十二人誠極嘉尙似當依法典施以加資之典請上裁從之敎以待開門令政院官敎安寶與有旨成送
정조 23년 · 강
行次對及藥院入診于誠正閣召見平安監司李泰永
정조 23년 · 목
惠廳堂上金文淳戶曹判書趙鎭寬等曰臣等以湖西再運事査實則公州二隻尼城恩津德山瑞山各一隻皆於到泊三朔後始乃裝發而瑞山則聞有先期枚報於營門之事云雖與他邑差間其外現發之守令不可不拿問嚴飭而尼城鴻山二邑則裝發後亦不免遲滯云此則由於船人之不善擧行矣予曰寧有如許紀綱乎王政必自經界始經界之政在於制産而制民之産亦惟曰均其貢賦而已貢賦之名始自禹之貢殷周助徹而土之所出謂之賦今之田稅是也任土作貢謂之貢今之大同是也貢賦均然後爲百姓者始可以樂歲終身飽凶年免於死亡以資其仰事俯育之計而賞善罰惡之政亦可以行於其間此所謂旣富方穀也有國所重孰大於此則名以貢賦而如是犯科至有民間再徵之弊云者紀綱所在寧可任他大同之待秋停退自是特恩則拖到秋間之不足至十月晦間而竝與田稅拖至九月者是豈成說乎顧今大小弊端皆由於紀綱之辭弛以目下日氣見之當寒而燠當雪而雨雖不必以某事某事傅會爲說而小事積爲大事則紀綱解弛之咎亦豈可不驗於此等處乎有朝廷則有紀綱若不現發則已旣現發之後不可不以法嚴勘就其中甚者刑配可也禁錮可也雖輕者亦難免重勘矣倉穀之那移立本有犯必勘法典至嚴則況敢再徵於民間乎設曰吏緣爲奸而吏奸之不察亦命吏之罪也雖曰船人之遲滯而命吏如此船人又何足責焉近來此等懲礪之法一切蕩然先從一二現露者斷不饒貸始可爲生道殺人之方而自卿等有司之臣益各惕念無或放過於紀綱邊然後臣主俱榮可以共享其利矣今此査實云者猶未分明以今日筵敎或以公關或以私書嚴飭新伯使之一一更査而瑞山倅則當以新伯爲現告云雖事關自己者豈可不自首乎道臣體重遞易之弊雖不可不念而若有眞箇犯科則有難以此顧惜雖前伯亦難免不飭之罪矣在囚之德山倅亦爲姑放待査事結末同爲勘律之地可也兵曹判書李在學曰臣以宣傳官事有可仰達者矣日前以宣傳官李漢極事因行首之報臣曹草記汰去矣聞其中鄭周誠李載弘二人以此有異議至於不參射會云矣予曰渠輩何敢如是乎兵判出去別定將校卽刻內捉囚龍遞營來後習陣日待下敎嚴處也在學承命先退予曰自來武將之無敢處義者非以爲武不如文而然也蓋爲武臣者宜念裹革之義故如故相臣申景禛之以大臣兼元戎者事關戎垣猶不敢處義靈城君朴文秀卽是文宰而旣兼將任則雖有萬萬難強之情勢亦不敢自引不得已而至於胥命金吾文宰猶然況於武將又況如渠乳臭之輩以若蟣蝨之事謂以處義無難上徹於筵席乎此胡大事則尤何敢若是跳踉有若護黨者然乎昔在先朝以宣傳官薦事臨門親問處分至嚴又於己未年間以武弁輩無敢處義之意至命揭板廳中矣武弁之管束專在將臣而訓將則身在元戎責任何如也意謂其頗能小心而旣聞此語乃不能操制渠輩敢以如此如彼之說至煩登聞豈不駭然之甚乎御將與總使新授之故雖不深責而壯帥則況以首營將臣尤何敢如是乎故訓將返虞聞在日前而此將臣予不能忘可謂其生也榮其死也哀於故壯帥亦然而今之將臣太不知嚴畏目今紀綱雖無可言如李漢豊申大顯輩何敢若是以忘怒觀理之意今雖姑置而來頭宣傳官計劃日當有別樣處分而棍治之擧不容饒貸矣
정조 23년 · 강
命江都添餉貿米條三分二以錢代捧
정조 23년 · 목
左議政沈煥之啓言頃者江華留守洪明浩以今春分給添餉貿米條二千六百一石三分二以錢還捧三分一本色捧上事論報本司故以三分一代錢之意題送矣卽見該留守再報則備陳島民艱乏之狀錢米分數請依前報施行矣守臣之如是屢報似由於事勢之不獲已貿米且與元還有異今年則姑爲許施而每歲添餉自有法意代錢收捧便成近例殊非重軍餉之道只爲報本司受題者事體亦涉未安請此後若値不得不代捧之時則必爲論理狀聞稟旨施行之意一體分付從之
정조 23년 · 강
命西北鎭許令移設於將軍坡古堡
정조 23년 · 목
左議政沈煥之啓言此咸鏡監司具㢞北兵使李潤謙狀啓也枚擧西北鎭僉使李長郁吉州牧使李澄萬牒呈以爲西北鎭舊基在於西山長城兩洞之口而去庚子移設於卽今鎭基地勢隘狹土品沙礫耕播失利且無泉井汲來於數百步外川水居民見存僅爲三四戶及今移鎭不容少緩本鎭東有將軍坡古堡關防及農作炊汲比今鎭基利害不啻霄壤且相距爲五里許則移鎭之役不至大費民力而今鎭基之高峯西山東峯三處烽臺皆自鎭後山外不見處轉達邑烽今若移鎭則新設南山一烽西應高峯北應東山東應崔世峯傳準邑烽則西山烽似是疊設革彼西烽設此南烽旣無烽軍加設之弊照應有勝於前日竝請令廟堂稟旨分付矣舊基居民若是零星耕播炊汲俱失其利則雖強令募入必不得安堵而新基相距不至遼絶烽臺移設亦無別弊道帥臣所論儘爲有據關防形便旣未詳知輕議移改非不重難而論其事勢則不可無變通之道矣予曰右相之意何如右議政李時秀曰形便利害雖未詳知而道帥臣之言旣如此不知其民情事勢之可得不然矣予曰兵判屢經關北奉使之行亦陳所見兵曹判書李在學曰臣於奉使入北時雖未目見形便而亦聞其難支之狀蓋該鎭所處之地不合生理移設之議其來久矣今以道臣狀辭見之戶數益少不能成樣而移鎭新基旣在便近無損於關防有益於居生則恐不必勒許矣予曰將臣中曾經北閫人亦陳所見行護軍申大謙李漢豊皆以爲該鎭土地瘠薄居民難保依狀請許施恐合事宜煥之曰諸議僉同依狀請施行道帥臣雖以移設之時不至於大費民力爲言而在殘堡則實爲巨役請嚴飭地方官及該邊將盡心經理亦自營閫從便措處俾勿更貽民弊從之
정조 23년 · 강
命端川府金礦設店本末營邑關涉委折令該道査啓
정조 23년 · 목
左議政沈煥之啓言金銀開礦苟非關由於公家納稅於司農者不敢潛採乃是國典也近年以來無賴小民以採金爲業者無處無之而始自西北迤及畿峽游食之類競騖如市種種爲弊更僕難數而雖以北關言之端川金店之私自設始已有年所前後奉使之臣行過此地者皆言其弊而通來傳說尤爲狼藉則利逕之潛開良民之受害槪可想知而營邑不惟不察反或有私人下屬之往來句檢而莫之禁焉者云其爲乖法綱而駭聽聞甚矣先從此等處大加警勵然後諸道之弊方可以次第禁斷請嚴飭該道詳査其設店本末及前後營邑關涉之委折一一條列雖時道臣如有襲謬之事竝爲首實狀聞之意分付從之
정조 23년 · 강
命長津府所封進鹿茸分屬端川
정조 23년 · 목
左議政沈煥之啓言此咸鏡監司具㢞狀啓也枚擧長津府使李元植牒呈以爲昨年三水移來進上鹿茸三對本府始自今年封上而元價三百兩雖自大同庫上下此外添價例不下四百餘兩若或有退封之事則不知爲幾百兩之添加今年則添價四百餘兩自官僅得彌縫自明年更無拮据之路遍斂民戶在所難免三四百兩或五百餘兩年年責出則將有散而之他之慮但端川素稱巨府又是山邑而只有監營所封一對今此長津所封三對中一對分屬端川依長津例納于南兵營事請令廟堂稟處矣兩邑封進之多寡懸殊果涉不均而新設之邑民情未固凡於蠲徭省弊之方尤當加意請依所請施行從之
정조 23년 · 강
命當峨山城補築時劃給本城餉耗需用仍於本穀中除留以作城儲
정조 23년 · 목
左議政沈煥之啓言卽見平安兵使李儒敬報本司辭緣則枚擧昌城府使牒呈以爲關防之緊要莫過於當峨山城當初築斯城也北面七百餘步之間未及設城因循置之有虧簣之歎本城餉穀旣自營邑別置年年盡分取耗取用於此處所築者旣載本城節目本穀今爲一萬四千四百餘石則一年耗條亦爲一千四百餘石本城未築處及舊城址年久頹破者量其完築假令磨鍊則將費六百斛折米然後庶可了當待明春始役節省需用從實報來後會減又有不可不變通者旣有山城則不可無軍餉恒儲本穀元數中折米限二千石自明年爲始特令留庫以備不虞爲辭矣江邊關防最稱當峨而城堞一面之尙未完築未免疏虞餉穀設置旣爲此等需用則量宜劃給許令修築恐爲得宜六百石折米雖似稍過帥臣旣以節省需用從實會減爲言依所請施行使之趁明春經理功役今此城餉之稍優蓋由於每年盡分而旣築山城全無恒儲非但名實之不副或恐糴多而生弊二千石留庫之請不害爲隨時措處之道請一體許施予曰右相之意何如右議政李時秀曰當峨山城卽西邊關防最緊要之地修築城堞係是不可已之政且其所請物力以城餉一年耗條中節省需用爲辭恐不必靳持矣從之
정조 23년 · 강
命淸州全州兩營將自今六月更計邊地朔數折半後出代
정조 23년 · 목
兵曹判書李在學啓言大政當前新堂上當出五窠而營將中軍虞候無準朔之人勢將就其中朔數稍久者內遷而淸州全州兩營將則雖已瓜滿今六月都政時旣承仍任仍用邊地履歷之命故不得出代而兩營將將用邊地履歷則當自六月以後更定朔數故敢此仰達敎以更計折半後出代
정조 23년 · 목
兵曹判書李在學啓言文兼具得魯以書狀官奉命出疆矣侍衛之任不可久曠請改差從之
정조 23년 · 강
遞判尹權��左尹鄭大容刑曹參判李益運
정조 23년 · 목
左議政沈煥之啓言判尹權��刑曹參判李益運俱以身病久廢衙坐左尹鄭大容方有內閣校役職務頗多相妨云詞訟劇地不容癏曠請竝姑許遞從之
정조 23년 · 강
遞判敦寧洪良浩
정조 23년 · 강
命群書標記令檢校直閣徐榮輔沈象奎句管載錄
정조 23년 · 목
敎曰群書標記今旣成書此是御撰命撰諸書之分類逐年載錄者每一書告成隨卽載錄可作後考以此傳敎書付內閣檢校兩直閣姑爲句管如外任時或年老後其代稟旨差出依監印閣臣例
정조 23년 · 목
以金文淳爲判尹韓用龜爲刑曹參判申大顯爲左尹
정조 23년 · 강
以李致中爲知敦寧前望也
정조 23년 · 목
因判敦寧望筒敎以知敦寧降付單望勿施前望入之
정조 23년 · 강
巡廳以犯夜人崔在仁移送兵曹科治啓
정조 23년 · 목
一所巡廳啓言去夜犯夜人嘉善崔在仁執捉而在仁泥醉昏倒末乃突入本廳房中凌蔑跳踉擧措駭悖依例移送兵曹從重科治
정조 23년 · 강
命時囚林淳浩行査間姑放
정조 23년 · 목
景慕宮冬享在再明也
정조 23년 · 강
以李致中爲分內局提調口傳也
정조 23년 · 강
遞差承旨李貞運以李庚運代之前望也
정조 23년 · 강
領議政李秉模陳疏乞免賜批